క్రీసెంట్

క్రీసెంట్, 1844 లో మద్రాసులో స్థాపించిన ఇంగ్లీషు పత్రిక. ఈ పత్రికను గాజుల లక్ష్మినర్సు శెట్టి స్థాపించి, నడిపించాడు. ఈస్టిండియా కంపెనీ పాలకులు, ఉద్యోగుల అక్రమాలను బయట పెట్టేందుకు ఈ ఇంగ్లీషు పత్రిక ప్రశంసనీయమైన కృషి చేసింది. లక్ష్మీనర్సు శెట్టి, 1806 లో మద్రాసులో స్థిరపడిన సంపన్న ఆంధ్ర కుటుంబంలో జన్మించాడు. “చెన్నపట్టణ స్వదేశ సంఘం” స్థాపించి దానికి అధ్యక్షునిగా పనిచేసాడు. 'నేటివ్‌ సర్క్యులేటర్‌' అనే ఒక ఆంగ్ల పత్రికను, దాని ముద్రణాశాలతో సహా కొని, ఆ పత్రిక పేరును 'క్రీసెంట్'గా మార్చి వెలువరించాడు. 1844 అక్టోబరు 2న క్రీసెంట్ తొలి సంచిక వెలువడింది. దేశీయులు కోల్పోయిన స్వేచ్చను ఈ పత్రిక ప్రతిబింబించింది. ఆ పత్రిక పట్ల పాలకులకు ఉన్న వ్యతిరేకత వలన, దీనికి ప్రభుత్వం నుంచి ఎటువంటి సహాయమూ లభించలేదు. తనకున్న ఆస్తినంతా ధారవోసి లక్ష్మీనర్సు శెట్టి క్రీసెంట్ పత్రికను 1864 వరకు కొనసాగించాడు. ఆ తర్వాత ఆర్థిక ఇబ్బందుల వల్ల తప్పనిసరి పరిస్థితుల్లో మూసివెయ్యవలసి వచ్చింది. ఈ పత్రికకు హార్లే అనే ఆంగ్లేయుణ్ణి సంపాదకునిగా నియమించాడు. అతడు చాలాసమర్థుడు, నిర్భయుడు, స్వాతంత్ర్య ప్రియుడు.

1844లో చెన్నపట్టణమునుండిన దేశాభిమానులైన పురప్రముఖులు కొందరు, ప్రజల కష్టములను గురించి విచారించి దానిని గూర్చి ప్రభుత్వమువారికి విన్నపములను, మహజరులకు పంపడం కోసం 'మద్రాసునేటివు అసోసియేషన్‌' అనే పేరుతో ఒక సంఘాన్ని స్థాపించారు. దానికి అధ్యక్షుడుగా గాజుల లక్ష్మీనర్సుసెట్టి ఉండేవాడు. ఆ కాలమున క్రైస్తవ మతబోధకులకు మద్రాసులో చాలా పలుకుబడి ఉండేది. భారతీయులను తమ మతంలో కలుపుకునేందుకు అనేక విధాలుగా ప్రయత్నాలు చేసేవారు. ప్రభుత్వ పాఠశాలలలో బైబిలును ప్రవేశపెట్టుటకు ప్రయత్నించేవారు. మద్రాసు దేశీయ ప్రజాసంఘము ఈ మిషనరీల దుష్ప్రయత్నాలను ప్రతిఘటించేవారు.

మిషనరీల ఈ అక్రమ ప్రయత్నాలను క్రీసెంట్ పత్రిక తీవ్రంగా విమర్శిస్తూ ఉండేది. నిర్బంధ మతాంతరీకరణకు, పన్నుల వసూళ్ళ కిరాతక చర్యలకు వ్యతిరేకంగా క్రీసెంట్ పోరాడేది.

 మూలాలు 

వర్గం:మద్రాసు నుండి ప్రచురితమైన పత్రికలు
వర్గం:ఇంగ్లీషు పత్రికలు